CELEX: 
Language: bg
Date: 2019-05-16 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изменение на Регламент (ЕС) № 1300/2014 на Комисията по отношение на списъка на активите с оглед идентифициране на пречките пред достъпността, предоставяне на информация на потребителите, както и наблюдаване и оценяване на напредъка относно достъпността

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 16.5.2019 година
            
            
               за изменение на Регламент (ЕС) № 1300/2014 на Комисията по отношение на списъка на активите с оглед идентифициране на пречките пред достъпността, предоставяне на информация на потребителите, както и наблюдаване и оценяване на напредъка относно достъпността
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива (ЕС) 2016/797 на Европейския парламент и на Съвета от 11 май 2016 г. относно оперативната съвместимост на железопътната система в рамките на Европейския съюз
                  1
               , и по-специално член 5, параграф 11 от нея,
            
            
               като има предвид, че:
            
            
               (1)Съгласно член 7 от Регламент (ЕС) № 1300/2014 на Комисията
                  2
                точка 7 от приложението към същия регламент трябва да се актуализира, за да се уточнят характеристиките на списъка на активите, включително съдържанието, формàта на данните, функционалната и техническата архитектура, режима на експлоатация, правилата за въвеждане на данни и извършване на справки, както и правилата за самооценка и определяне на субектите, които отговарят за предоставянето на данните.
            
            
               (2)Съгласно член 5, параграф 1 от Регламент (ЕС) 2016/796 на Европейския парламент и на Съвета
                  3
                и член 7, параграф 2 от Регламент (ЕС) № 1300/2014 на Комисията беше създадена работна група с цел да изготви предложение за препоръка относно минималната структура и съдържание на данните, които да се събират за списъка на активите с оглед идентифициране на пречките пред достъпността, предоставяне на информация на потребителите, както и наблюдаване и оценяване на напредъка относно достъпността. Тази работна група завърши своята работа през май 2017 г., в резултат на което Агенцията приключи препоръка ERA-REC-128 за изменение на Регламент (ЕС) № 1300/2014 на Комисията.
            
            
               (1)Списъкът на активите е статичен инструмент, който показва наличието на оборудване и следователно не е предназначен за предоставяне на информация относно състоянието и функционирането на оборудването.
            
            
               (4)Когато гара или нейни елементи преминават през модернизиране, обновяване или каквито и да било работи, предвидени в национален план за изпълнение в съответствие с член 8 от Регламент (ЕС) № 1300/2014 на Комисията, следва да се събира информацията във връзка с съответствието на тези работи по гарата или нейни елементи с Регламент (ЕС) № 1300/2014.
            
            
               (5)Мерките, предвидени в настоящия регламент, са в съответствие със становището на комитета, създаден по силата на член 51, параграф 1 от Директива (ЕС) 2016/797,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕС) № 1300/2014 на Комисията се изменя, както следва:
            
            
               (1)След член 7 се вмъква следният член 7 a:
            
            
               „Член 7 a 
            
            
               Събиране, поддържане и обмен на данни за достъпността 
            
         
         
            
               1.В срок от девет месеца, считано от [да се впише датата на влизане в сила на настоящия регламент], всяка държава членка решава кои субекти отговарят за събирането, поддържането и обмена на данни за достъпността.
            
            
               2.Държавите членки може да поискат от Комисията удължаване на срока. Удължаването се прави по изключение и трябва да е обосновано надлежно и ограничено във времето. То се счита за обосновано по-специално, ако Агенцията за железопътен транспорт на Европейския съюз не предостави на разположение и не приведе изцяло в действие инструмента за събиране на данни и режимите на експлоатация, посочени в приложението към настоящия регламент, два месеца след неговото влизане в сила.
            
            
               3.За всяка гара трябва да има субект, който отговаря за обмена на данни за достъпността.
            
            
               4.Събирането и преобразуването на данни трябва да приключи в срок от 36 месеца от влизането в сила на настоящия регламент.
            
            
               5.Докато архитектурата за обмен на данни, описана в раздели 7.2, 7.3 и 7.4 от приложение I към Регламент (ЕС) № 454/2011 на Комисията
                  4
               , започне да функционира пълноценно, обменът на данни за достъпността представлява предаването на тези данни до базата данни за достъпността на европейските железопътни гари (European Railway Stations Accessibility Database — ERSAD), която се поддържа от Агенцията за железопътен транспорт на Европейския съюз.“
            
            
               (2)Приложението се изменя в съответствие с приложението към настоящия регламент.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 16.5.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 138, 26.5.2016 г., стр. 44.
               
               
                  
                     (2)
                  
                        Регламент (ЕС) № 1300/2014 на Комисията от 18 ноември 2014 г. относно техническите спецификации за оперативна съвместимост, свързани с достъпността на железопътната система на Съюза за лица с увреждания и лица с намалена подвижност (ОВ L 356, 12.12.2014 г., стр. 110).
               
               
                  
                     (3)
                  
                        Регламент (ЕС) 2016/796 на Европейския парламент и на Съвета от 11 май 2016 г. относно Агенцията за железопътен транспорт на Европейския съюз и за отмяна на Регламент (ЕО) № 881/2004 (ОВ L 138, 26.5.2016 г., стр. 1).
               
               
                  
                     (4)
                  
                        Регламент (ЕС) № 454/2011 на Комисията от 5 май 2011 г. относно техническата спецификация за оперативна съвместимост на подсистемата „Телематични приложения за пътнически услуги“ на трансевропейската железопътна система (ОВ L 123, 12.5.2011 г., стр. 11).
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               Приложението към Регламент (ЕС) № 1300/2014 се изменя, както следва:
            
            
               (1)В глава 2, раздел 2.3, след първото изречение се вмъква следният параграф:
            
            
               „Данни за достъпността:
            
            
               Данните за достъпността се състоят от информацията във връзка с достъпността на пътническите железопътни гари, която трябва да се събира, поддържа и обменя, т.е. от описание на характеристиките и оборудването на пътническите железопътни гари. Когато е целесъобразно, това описание се допълва от информацията относно състоянието на съответствието на гарите с настоящата ТСОС.“
            
            
            
               (2)В глава 7, раздел 7.2, подраздел 7.2.1 се вмъкват следните подраздели: 
            
            
               „7.2.1.1. Списък на активите — инфраструктура
            
            
               7.2.1.1.1. Функционална и техническа архитектура
            
            
               Функциите на списъка на активите се изразяват в следното: 
            
            
               (1)идентифициране на съществуващите препятствия и пречки пред достъпността;
            
            
               (2)предоставяне на практическа информация на потребителите;
            
            
               (3)наблюдаване и оценяване на напредъка относно достъпността.
            
            
               Архитектурата за обмен на данни за достъпността е предвидена в Регламент (ЕС) № 454/2011 (ТСОС за ТППУ).
            
            
               За форматирането и обмена на данни за достъпността се прилагат следните стандарти:  
            
            
               (1)CEN/TS 16614-1:2014 Обществен транспорт. Обмен на данни за трафик в мрежа (NeTEx). Част 1: Формат за обмен на данни при мрежова топология за обществения транспорт 
                  2014-05-14.
            
            
               (2)EN 12896-1:2016 Обществен транспорт. Референтен модел на данни. Общи понятия (Transmodel).
            
            
               За конкретната замислена употреба, хармонизиран специфичен профил на трансмодела, както е предвидено в техническите документи, посочени в допълнение О, индекс 1.
            
            
         
         
            
               7.2.1.1.2 Правила за въвеждане и самооценка на данните за достъпността
            
            
               Правилата за въвеждане и самооценка на данните за достъпността са следните:
            
            
               (1)субектите, които събират данни за достъпността, свързани с активите, не трябва да са независими от ежедневното управление на тези активи; 
            
            
               (2)при първото събиране на данни за достъпността, което се извършва след влизането в сила на Регламент за изпълнение (ЕС) .../.. на Комисията
                  1
               . [Службата за публикации да впише номера на настоящия акт за изменение], състоянието на съответствието на гарите с настоящата ТСОС може да се документира като неоценено;
            
            
               (3)когато гара или нейни елементи преминават през модернизиране, обновяване или какъвто и да било вид работи, предвидени в национален план за изпълнение за настоящата ТСОС, при необходимост съответните данни за достъпността, включително състоянието на съответствието с настоящата ТСОС, се актуализират; 
            
            
               (4)състоянието на съответствието с настоящата ТСОС може да се актуализира въз основа на междинна декларация за проверка, както е описано в точка 6.2.4 от настоящата ТСОС;
            
            
               (5)работният режим на оборудването не е необходимо да се инвентаризира.  
            
            
               Комисията е длъжна да предостави инструмент за събиране на данни, чиито режими на експлоатация са описани в техническите документи, посочени в допълнение О, индекс 2. 
            
            
               Като алтернатива, ако съществуват структурирани данни за достъпността и е възможно те да бъдат преобразувани към хармонизирания профил, тези данни може да се предават след преобразуването. Методиката за преобразуване на съществуващи данни за достъпността и комуникационният протокол са предвидени в техническите документи, посочени в допълнение О, индекс 3. 
            
            
            
               7.2.1.1.3 Правила за извършване на справки
            
            
               От ERSAD:
            
            
               (1)обществеността трябва да има възможност за достъп до информация от публичен уебсайт, поддържан от Агенцията за железопътен транспорт на Европейския съюз; 
            
            
               (2)регистрираните национални органи трябва да имат възможност да извличат всички данни за достъпността, които са относими за държавата членка;
            
            
               (3)Комисията и Агенцията трябва да имат възможност да извличат всички данни за достъпността. 
            
            
               Базата данни ERSAD, която се поддържа от Агенцията, не може да е свързана с друга(и) база(и) данни.
            
            
            
               7.2.1.1.4 Правила за управление на обратната връзка, предоставяна от потребителите
            
            
               Обратната връзка, предоставяна от потребителите, може да е под формата на:
            
            
               (1)институционална обратна връзка от сдружения на потребителите, включително организации, представляващи лица с увреждания: може да се използват съществуващи структури, ако включват представители на организации на лица с увреждания и лица с намалена подвижност и отразяват положението на подходящо равнище, което не е задължително да е на национално равнище. Процедурата за предоставяне на обратна връзка от потребителите трябва да е организирана така, че да позволява равностойното участие на такива организации;
            
         
         
            
               (2)индивидуална обратна връзка: на посетителите на уебсайта трябва да се осигури възможност да докладват за неправилна информация относно данните за достъпността по отношение на дадена гара и да получават потвърждение, че коментарът им е получен. 
            
            
               И в двата случая субектът или субектите, които отговарят за събирането, поддържането и обмена на данни, са длъжни да вземат под внимание по адекватен начин обратната връзка от потребителите.“
            
            
            
               (3)Добавя се следното допълнение:
            
            
               „Допълнение О — Списък на техническите документи
            
            
                     
                        Индекс №
                     
                  
                  
                     
                        Обозначение
                     
                  
               
                     
                        1
                     
                  
                  
                     
                        Хармонизиран специфичен профил за обмен на данни за трафик в мрежа (NeTEx), използван за описанието на гарите
                     
                  
               
                     
                        2
                     
                  
                  
                     
                        Режими на експлоатация на инструмента за събиране на данни
                     
                  
               
                     
                        3
                     
                  
                  
                     
                        Методика за преобразуване на съществуващи данни за достъпността, включително описание на външния интерфейс и комуникационния протокол
                     
                  
               
         
         
            
                  
                     (1)
                  
                        [Регламент за изпълнение (ЕС) .../... на Комисията за изменение на Регламент (ЕС) № 1300/2014 на Комисията по отношение на списъка на активите с оглед идентифициране на пречките пред достъпността, предоставяне на информация на потребителите, както и наблюдаване и оценяване на напредъка относно достъпността, ОВ xxx].